Torna la Targeta Activa Sagunt per impulsar el comerç local
04 de maig 2022

![](/media/1xqjikll/c_1333.jpg?width=850&height=566.9886363636364)

La iniciativa del departament de Comerç i Mercats per impulsar el comerç local es materialitza amb la Targeta Activa Sagunt, amb la qual l'Ajuntament destina 45.000 € de manera directa en targetes regal i amb el qual es pretén beneficiar tant al comerç local com a la ciutadania, estimulant la compra en establiments locals adherits a la campanya.

La presentació ha comptat amb la presència de l'alcalde de Sagunt, Darío Moreno, la regidora de Comerç i Mercats, Ana María Quesada, així com la presidenta de FACOSA, Lola Torrent, representants de la Federació FACOSA i representants d'associacions del municipi.

La regidora, Ana María Quesada, ha manifestat que amb estes targetes «**el que busquem és estimular la compra del comerç local després d'esta crisi de la pandèmia**». A més, ha explicat sobre esta segona edició que «**enguany avancem la campanya ja que l'any passat va ser cap a fi d'any i enguany l'avancem perquè ja tenim l'experiència de quins tràmits cal fer i hem triat la data que véiem més oportuna**».

Així mateix, Quesada ha indicat que la inversió total en esta iniciativa és de 53.000 euros per part de l'Ajuntament, que està encara en espera de subvenció de la Generalitat Valenciana, dels quals 45.000 euros estan destinats a les targetes, 2.100 euros destinats a la impremta de cartelleria, 3.600 euros al cost de les targetes i 1.000 euros de repartiment de material. També s'inclou la publicitat en diferents mitjans.

Les targetes tindran un valor de 50 €, dels quals, el ciutadà o la ciutadana aportarà 25 €. Esta distribució representa per a la ciutadania un descompte del 50% en la targeta adquirida i, en tot cas, la compra de targetes estarà limitada a una quantitat màxima de 3 targetes per persona beneficiària. Es formalitzaran a través de les “Targetes regal” emeses per una entitat financera de Sagunt, en les quals els ciutadans i ciutadanes abonen el 50% del cost de la targeta. En total, es repartiran 1.800 targetes.

L'alcalde de Sagunt, Darío Moreno, ha expressat que estem «d’**enhorabona**» per esta segona edició de la campanya, de la qual ha destacat que «**és una targeta posada a la disposició de la ciutadania, però que té un impacte directe en el comerç. Però volem que vaja més enllà. Qui prova el comerç local, repetix. Llavors jo sol·licitaria d'alguna forma als i les comerciants de la nostra ciutat que es prenguen esta campanya per a fer ‘ganxo’, per a poder captar nova clientela i continuar ampliant horitzons**».

En este sentit, Moreno ha insistit en el missatge que «**tot el que vulgues comprar ho tens en el comerç local, ja siga electrònica, roba, joieria…qualsevol tipus de servei ho tens. És qüestió de mirar al nostre voltant i conéixer eixe teixit tan important per a la ciutat com és el comerç, i que hem de continuar defensant entre tots i totes**»

Poden adquirir les targetes les persones majors de 18 anys, sent necessari per a l'adquisició de les mateixes disposar de targeta bancària. Les targetes es podran adquirir des del dia que s'informe l'inici del tràmit d'adquisició, i fins a esgotar-se l'ajuda, i en tot cas serà els dies 19, 20, 23 i 24 de maig de 2022. En el cas que hi haguera més sol·licituds que nombre de targetes emeses es realitzarà un sorteig i es publicarà la llista de les persones beneficiàries de la targeta.

![](/media/atdnxyxw/c_1300.jpg?width=850&height=566.9886363636364)

La compra de les targetes es realitzarà, en primer lloc, emplenant el formulari que es tindrà en disposició en la web [www.facosa.org](http://www.facosa.org), al qual s'adjuntarà la declaració responsable de complir amb els requisits exigits en l'article 13 de la llei 38/2003 de 17 de novembre, General de Subvencions, d'estar informat de les seues obligacions a l'efecte de l'IRPF a causa del caràcter de guany patrimonial de la subvenció obtinguda així com de la manifestació de voluntat per al tractament de les seues dades personals segons el que s'establix en la LOPD; i posteriorment sol·licitar la cita prèvia en línia en la mateixa web per a la compra de les targetes. La sol·licitud en línia de cita prèvia estarà disponible del 9 al 16 de maig 2022

En segon lloc, per a abonar la targeta, la persona interessada haurà de portar la documentació (formulari, declaració responsable i fotocòpia de DNI) el dia i l'hora establida en la cita en línia. Els dies possibles de cita prèvia i llocs són el 19 i 20 de maig en el Centre Cultural Mario Monreal (Sagunt), i el 23 i 24 de maig en carrer Sant Pere núm. 69 (Port de Sagunt). Així, la compra de la targeta s'haurà de realitzar mitjançant targeta de crèdit o dèbit.

Els dies 30 i 31 de maig en la seu de Facosa i després d'identificar-se i de fer les tasques de comprovació, s'entregarà la Targeta Activa Sagunt. Per a la recollida de les targetes, les persones hauran de mostrar un document d'identificació vigent (DNI, NIE, Passaport, etc.). Qualsevol persona podrà recollir la targeta d'una altra persona sempre que aporte el poder de representació signat pel representant i per la persona representada juntament amb el DNI de la persona representada.

La data màxima de consum de les targetes serà fins al 30 de juny de 2022, quedant sense ús a partir de la data assenyalada, sense possibilitat de renovació de la targeta. Així mateix, les targetes que es posaran en circulació seran targetes "al portador", i no disposaran de PIN ni de XIP, ja que operen en el comerç a través de la banda magnètica, emetent este un butlletí que s'haurà de signar pel portador de la targeta.

El llistat dels locals adherits a la campanya es podrà consultar en [www.facosa.org](http://www.facosa.org) i en la web de l'Ajuntament de Sagunt, i es donarà difusió per les xarxes socials i a més juntament amb el lliurament de la targeta regal s'entregarà un fullet amb la relació d'establiments on poden gastar la targeta. El saldo de les targetes es podrà utilitzar en una o en diverses compres així com en un o en més comerços adherits. A més, els comerços i serveis adherits oferiran la possibilitat de combinar esta targeta amb altres mitjans de pagament per a completar el preu del producte en cas de no disposar de suficient amb el saldo disponible a la targeta.

*   [](http://www.facebook.com/sharer.php?u=https://aytosagunto.es/va/actualitat/torna-la-targeta-activa-sagunt-per-impulsar-el-comerc-local/ "Facebook")
*   [](http://twitter.com/share?url=https://aytosagunto.es/va/actualitat/torna-la-targeta-activa-sagunt-per-impulsar-el-comerc-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-la-targeta-activa-sagunt-per-impulsar-el-comerc-local/ "Linked In")
*   [](mailto:?body=https://aytosagunto.es/va/actualitat/torna-la-targeta-activa-sagunt-per-impulsar-el-comerc-local/)